Kommunikeer beter met jou kollegas | rooi rose Kommunikeer beter met jou kollegas | rooi rose
Kommunikeer beter met jou kollegas
Dit is algemeen om deur die loop van die dag gefrustreerd by die werksplek te voel. Tog is meeste van ons daartoe geneig om hieroor stil te bly eerder as om ons emosies te opper. Ons deel ’n paar wenke om dié struikelblok op ’n positewe wyse te oorkom.
Volgens Helene Vermaak, direkteur van The Human Edge, is die rede vir ons stilswye die moontlike konflik wat daaruit kan ontstaan.
“Ons is bang dat indien ons oor sekere kwessies praat, die uitkomstes daarvan heel waarskynlik negatief gaan wees,” meen Vermaak.
So ook kan ons onvermoë om in kritiese gesprekke te tree ook daartoe lei dat ons dié tipe gesprekke vermy. Ons gedrag tydens dié gesprekke, soos bitsige kommentaar of sarkasme, kan ook die rede wees waarom ons verkies om eerder stil te bly.
Tog is daar verskeie tegnieke wat tydens gesprekvoering geïmplementeer kan word om die gewenste, positiewe uitkomstes te kry. Ons deel ons gunstelinge.
Lees ook: Hoe om van ’n senior kollega te verskil
In pleks daarvan om aan die moontlike gevolge van die gesprek te dink, dink eerder aan die nadele wat sal ontstaan indien jy nié praat nie. Weet dat as jy nie jou mening lig nie, jy met die uitkoms van die situasie sal moet leef hoewel jy die geleentheid gehad het om dit te verander.
Sit jouself in ander se skoene
Voordat jy in ’n ernstige gesprek tree, dink eers na oor die gevolge wat dit vir die betrokke persoon mag inhou. Op dié manier sal jy albei kante van die saak op gelyke vlak kan aanspreek en daarvolgens ingeligte besluite kan neem.
Skep ’n veilige omgewing
Die probleem met kritiese gesprekke is die sterk emosies wat daardeur na vore kom. Tog kan dié emosies beperk word deur die situasie te monitor en sodoende diegene wat betrokke is veilig te laat voel. Maak dit duidelik dat jy elkeen se mening net soveel soos jou eie respekteer. Die doel hier is om te verseker dat ’n basis van gemeenskaplike respek gevestig word.
Nadat jy ’n veilige omgewing geskep het, is dit wesenlik om die betrokke persoon te nooi om sy/haar kant van die saak te stel. As jy bereid is om na ander te luister sal hulle ook bereid wees om na jou te luister. Op dié manier word ’n gemedieerde gesprekvoering bewerkstellig waartydens al die betrokke persone op gelyke voet staan.
As jy kwaad word
In ons Mei 2015-uitgawe skryf Mariette Snyman dat vroue dit dikwels moeilik vind om woede op ’n positiewe wyse te hanteer.
“Woede is ’n fisiologiese reaksie en het áltyd ’n uitwerking. As jy kwaad word en dit nie uitdruk nie keer jy dit na binne. Onderdrukte woede kan tot depressie lei.
Onbeteuelde woede vernietig verhoudings en lei nooit tot opbouende konflikoplossing nie. Dis vernietigend vir die gewer én ontvanger; diep binne weet die gewer dat sy soos ’n boelie optree en dat dit op die lang duur nie vir haar goed is nie.
’n Ander verwoestende vorm van woede is passiewe aggressie: wanneer een mens iemand anders met stilswye straf. Passiewe aggressie kan dae lank duur en die oorsaak word nooit uitgepraat nie. Die gevolg is hoë stresvlakke vir almal in die omtrek.
Verantwoordelike omgang met woede beteken ons verstaan dat niemand ons kwaad kan ‘maak’ nie. Ons kan kies hoe ons ’n situasie wil interpreteer en hoe ons wil reageer. Dis verstandig om ons af te vra wat in die situasie moet verander, of ons dit kán verander, en of ons eerder moeite moet doen om dit te aanvaar.”
In ons Junie 2014-uitgawe gee Mariette ook ’n paar wenke om jou eerlike opinie op ’n positiewe wyse te deel.
Kies die situasies waarin jy meedoënloos eerlik wil wees met oorleg. Is jou verhouding met hierdie mens van besondere belang? Is dit nodig om die spesifieke onderwerp aan te raak?
Ons jok oor kwessies wat ons blootgestel laat voel omdat ons ’n oordeel daaroor vel. Vra jou af: wat is dit omtrent hierdie saak wat my so blootgestel laat voel dat ek wil jok? Is die kwessie wat ek wil verdoesel, werklik belangrik vir die ander persoon? Kan ’n eerlike uitspraak my vryer laat asemhaal?
Dis ’n bekende feit dat ons dít in mense veroordeel waaraan ons self (dikwels onbewustelik) skuldig is. Die eienskappe, situasies en optrede wat ons kritiseer, is ook die eienskappe, situasies en optrede waaroor ons nabymense dalk sal swyg omdat ons nie veilige gespreksruimtes daarvoor kan skep nie. Om ons “issues” deur terapie, geestelike groei of op ander maniere te temper, is ’n sinvolle lewensdoelwit.
Gesonde selfaanvaarding maak ons veiliger gespreksgenote. Een manier om jou selfkennis te verbeter en begrip vir jouself te ontwikkel, is om gereeld joernaalwerk te doen. Skryf jou hart uit met die vaste voorneme om deernisvol na jou skrywes te kyk, en maak tyd om vorige inskrywings na te gaan en te sien hoe jy gegroei het.